**Slávnostné ukončenie Operačného programu Životné prostredie**

Ministerstvo životného prostredia SR symbolicky ukončilo dňa 15. 12. 2015 na výročnej konferencii v Bratislave implementáciu Operačného programu Životné prostredie, ktorému bolo v programovom období 2007 - 2013 riadiacim orgánom. Program prispel k zlepšeniu stavu a ochrany životného prostredia a k efektívnemu využívaniu prírodných zdrojov. Z Európskej únie bolo na tento účel vyčlenených v rámci operačného programu 1,82 mld. Eur z Európskeho fondu regionálneho rozvoja a Kohézneho fondu.

Martin Húska, generálny riaditeľ sekcie environmentálnych programov a projektov MŽP SR, symbolicky uzavrel strategický dokument Operačný program Životné prostredie, vďaka ktorému sa na Slovensku podarilo zrealizovať viac ako 750 environmentálnych projektov v rôznych oblastiach, ako sú ochrana vôd, ovzdušia, prírody a krajiny, ochrana pred povodňami a riešenie problematiky odpadového hospodárstva či environmentálnych záťaží. Zároveň vyjadril poďakovanie všetkým prijímateľom nenávratného finančného príspevku za úspešné riadenie projektov.Za účasti štátneho tajomníka MŽP SR pána Ilavského si symbolické ocenenia v mene kľúčových subjektov prevzali: Ľudmila Majláthová - zástupkyňa Európskej komisii,  Viera Krakovská - podpredsedníčka Združení miest a obcí Slovenska, za Asociáciu vodárenských spoločností Ivana Mahríková, za odborné sekcie a rezortné organizácie Vlasta Jánová, generálna riaditeľka Sekcie geológie a prírodných zdrojov a v neposlednom rade za sprostredkovateľský orgán Katarína Kellenbergerová, riaditeľka sekcie fondov EÚ. Pre pozvaných hostí bola pripravená výstava úspešných projektov OP ŽP, ako aj prezentácia relácií Zelená pre Slovensko.